CELEX: 32020D0647
Language: ro
Date: 2020-05-11 00:00:00
Title: Decizia de punere în aplicare (UE) 2020/647 a Consiliului din 11 mai 2020 de autorizare a Republicii Italiene să aplice o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată

14.5.2020   
               
               
                  RO
               
               
                  Jurnalul Oficial al Uniunii Europene
               
               
                  L 151/7
               
            
         DECIZIA DE PUNERE ÎN APLICARE (UE) 2020/647 A CONSILIULUI
         din 11 mai 2020
         de autorizare a Republicii Italiene să aplice o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1) primul paragraf,
         având în vedere propunerea Comisiei Europene,
         întrucât:
         
                     (1)
                  
                  
                     În temeiul articolului 285 primul paragraf din Directiva 2006/112/CE, statele membre care nu și-au exercitat opțiunea prevăzută la articolul 14 din Directiva 67/228/CEE a Consiliului (2) pot acorda scutiri de la plata taxei pe valoarea adăugată („TVA”) persoanelor impozabile a căror cifră de afaceri anuală nu depășește 5 000 EUR sau echivalentul în monedă națională al acestei sume.
                  
               
                     (2)
                  
                  
                     Prin Decizia 2008/737/CE a Consiliului (3), Italia a fost autorizată să aplice o măsură specială de derogare de la articolul 285 din Directiva 2006/112/CE (denumită în continuare „măsura de derogare”) pentru a scuti de la plata TVA persoanele impozabile a căror cifră de afaceri anuală nu depășește 30 000 EUR. Măsura de derogare a fost autorizată până la 31 decembrie 2010.
                  
               
                     (3)
                  
                  
                     Prin Decizia de punere în aplicare 2010/688/UE a Consiliului (4), Italia a fost autorizată să aplice în continuare măsura de derogare până la 31 decembrie 2013.
                  
               
                     (4)
                  
                  
                     Prin Decizia de punere în aplicare 2013/678/UE a Consiliului (5), Italia a fost autorizată să aplice în continuare măsura de derogare până la 31 decembrie 2016. Pragul cifrei de afaceri anuale a fost majorat la 65 000 EUR.
                  
               
                     (5)
                  
                  
                     Prin Decizia de punere în aplicare (UE) 2016/1988 a Consiliului (6), valabilitatea autorizației de a aplica o măsură de derogare a fost prelungită până la 31 decembrie 2019 sau până la intrarea în vigoare a unei directive de modificare a articolelor 281-294 din Directiva 2006/112/CE privind un regim special pentru întreprinderile mici, dacă această dată a fost anterioară. La 18 februarie 2020, Consiliul a adoptat Directiva (UE) 2020/285 (7) de modificare a articolelor 281-294 din Directiva 2006/112/CE în ceea ce privește regimul special pentru întreprinderile mici.
                  
               
                     (6)
                  
                  
                     Prin scrisoarea înregistrată de Comisie la 26 iulie 2019, Italia a solicitat autorizarea de a continua să aplice măsura de derogare după 31 decembrie 2019, precum și de a extinde pragul și domeniul de aplicare a derogării.
                  
               
                     (7)
                  
                  
                     Prin scrisoarea din data de 20 septembrie 2019, Comisia a informat celelalte state membre, în temeiul articolului 395 alineatul (2) al doilea paragraf din Directiva 2006/112/CE, cu privire la cererea depusă de Italia. Prin scrisoarea din data de 23 septembrie 2019, Comisia a notificat Italiei faptul că deține toate informațiile necesare pentru a analiza cererea.
                  
               
                     (8)
                  
                  
                     Prin scrisoarea înregistrată de Comisie la 5 decembrie 2019, Italia și-a revizuit cererea, solicitând doar autorizarea de a continua să aplice măsura de derogare până la 31 decembrie 2024.
                  
               
                     (9)
                  
                  
                     Prin scrisoarea din data de 10 decembrie 2019, Comisia a informat celelalte state membre, în temeiul articolului 395 alineatul (2) al doilea paragraf din Directiva 2006/112/CE, cu privire la cererea revizuită depusă de Italia. Prin scrisoarea din data de 11 decembrie 2019, Comisia a notificat Italiei faptul că deține toate informațiile necesare pentru a analiza cererea revizuită.
                  
               
                     (10)
                  
                  
                     Din informațiile furnizate de Italia reiese că motivele care stau la baza măsurii de derogare rămân în mare parte neschimbate. Măsura de derogare reduce sarcina administrativă și costurile de asigurare a conformității atât pentru întreprinderile mici, cât și pentru autoritățile fiscale și, prin urmare, contribuie la simplificarea procedurii de colectare a TVA.
                  
               
                     (11)
                  
                  
                     Măsura de derogare este și va rămâne opțională pentru persoanele impozabile. Persoanele impozabile vor putea să opteze în continuare pentru regimul normal de TVA în conformitate cu articolul 290 din Directiva 2006/112/CE.
                  
               
                     (12)
                  
                  
                     Conform informațiilor furnizate de Italia, măsura de derogare va avea un efect neglijabil asupra valorii globale a încasărilor din impozite ale Italiei colectate în stadiul consumului final.
                  
               
                     (13)
                  
                  
                     Măsura de derogare nu va avea efecte adverse asupra resurselor proprii ale Uniunii provenind din TVA, deoarece Italia va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului (8).
                  
               
                     (14)
                  
                  
                     Dat fiind impactul potențial pozitiv al măsurii de derogare în ceea ce privește reducerea sarcinii administrative și a costurilor de asigurare a conformității pentru întreprinderile mici și pentru autoritățile fiscale, precum și lipsa oricărui impact major asupra veniturilor totale din TVA generate, Italia ar trebui să fie autorizată să aplice măsura de derogare pentru o perioadă suplimentară.
                  
               
                     (15)
                  
                  
                     Autorizația de a aplica măsura de derogare ar trebui să fie limitată în timp. Termenul ar trebui să fie suficient pentru a permite evaluarea eficacității și a caracterului adecvat al pragului. În plus, Directiva (UE) 2020/285 prevede că statele membre urmează să adopte și să publice, până la 31 decembrie 2024, actele cu putere de lege și actele administrative necesare pentru a se conforma articolului 1 din directiva respectivă și să aplice aceste dispoziții începând de la 1 ianuarie 2025. Prin urmare, este oportun ca Italia să fie autorizată să aplice măsura de derogare până la 31 decembrie 2024.
                  
               
                     (16)
                  
                  
                     Pentru a se asigura că sunt atinse obiectivele vizate de măsura de derogare și că punerea sa în aplicare nu creează incertitudine juridică în ceea ce privește perioada fiscală actuală, este oportun ca prezenta decizie să se aplice de la 1 ianuarie 2020,
                  
               ADOPTĂ PREZENTA DECIZIE:
         
            Articolul 1
            Prin derogare de la articolul 285 din Directiva 2006/112/CE, Italia este autorizată să scutească de TVA persoanele impozabile a căror cifră de afaceri anuală nu depășește 65 000 EUR.
            Italia poate majora acest plafon pentru a menține valoarea scutirii în termeni reali.
         
         
            Articolul 2
            Prezenta decizie se aplică de la 1 ianuarie 2020 până la 31 decembrie 2024.
         
         
            Articolul 3
            Prezenta decizie se adresează Republicii Italiene.
         
         
            Adoptată la Bruxelles, 11 mai 2020.
            
               
                  Pentru Consiliu
               
               
                  Președintele
               
               G. GRLIĆ RADMAN
            
         
         
            (1)  JO L 347, 11.12.2006, p. 1.
         
            (2)  A doua Directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri – Structura și procedurile de aplicare a sistemului comun privind taxa pe valoarea adăugată (JO 71, 14.4.1967, p. 1303/67).
         
            (3)  Decizia 2008/737/CE a Consiliului din 15 septembrie 2008 de autorizare a Republicii Italiene de a aplica o măsură derogatorie de la dispozițiile articolului 285 din Directiva 2006/112/CE privind sistemul comun al taxei pe valoarea adăugată (JO L 249, 18.9.2008, p. 13).
         
            (4)  Decizia de punere în aplicare 2010/688/UE a Consiliului din 15 octombrie 2010 de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 294, 12.11.2010, p. 12).
         
            (5)  Decizia de punere în aplicare 2013/678/UE a Consiliului din 15 noiembrie 2013 de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 316, 27.11.2013, p. 35).
         
            (6)  Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
         
            (7)  Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
         
            (8)  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).